Højesteret ændrede landsrettens afgørelse, således at virksomhedernes udnyttelse af de pågældende vejarealer ved anbringelse af materiel måtte anses for sket i forretningsmæssigt øjemed. Ve... Vis mere
Ret: Højesteret (2. instans)
Faggruppe: Civilsag — Almindelig civil sag
Sagsemner: Forvaltningsret;

Sagsnr.:
BS-30298/2020-HJR

Sagens parter: 
Frederiksberg Kommune 
mod 
Vejdirektoratet

Afgørelsesdato:
27-04-2021

Resumé:
Frederiksberg Kommune var berettiget til at opkræve betaling for udnyttelse af vejareal i for-
retningsmæssigt øjemed

Frederiksberg Kommune havde med henvisning til lov om offentlige veje § 80, stk. 2, opkrævet
virksomhederne Reconor A/S og Balco Kontech A/S betaling for brug af offentligt vejareal til an-
bringelse af bl.a. containere i forbindelse med byggearbejde på ejendomme i kommunen. Efter § 80,
stk. 2, kan vejmyndigheden opkræve betaling for brug af arealet, når udnyttelse sker i et forretnings-
mæssigt øjemed. Vejdirektoratet havde den 9. maj 2018 ophævet kommunens afgørelser, idet der
efter direktoratets opfattelse ikke i de foreliggende tilfælde var hjemmel til at opkræve betaling. Sa-
gen angik, om Vejdirektoratets afgørelser var gyldige.

Højesteret fandt, at vejlovens § 80, stk. 2, mest nærliggende må forstås således, at det afgørende er
øjemedet hos den, der anbringer det pågælden 
de materiel på arealet. Den omstændighed, at brugen af et areal sker til andre formål end trafikale,
kan ikke i sig selv indebære, at øjemedet er forretningsmæssigt, og det kan ikke tillægges betyd-
ning, hvem der indgiver ansøgningen om tilladelse til anbringelse af materiel til kommunen. 
I sagen vedrørende Reconor blev det lagt til grund, at virksomheden som led i sin forretning havde
anbragt containere til brug for andre virksomheders udførelse af arbejde på ejendomme. I sagen
vedrørende Balco Kontech blev det lagt til grund, at virksomheden som led i sin forretning havde
anbragt containere, en skurvogn og en borerig til brug for virksomhedens egen udførelse af arbejde
på en ejendom.

Under disse omstændigheder fandt Højesteret, at virksomhedernes udnyttelse af de pågældende vej-
arealer ved anbringelse af materiel måtte anses for sket i forretningsmæssigt øjemed. Frederiksberg
Kommune havde som følge heraf været berettiget til i medfør af vejlovens § 80, stk. 2, at opkræve
betaling for brug af arealerne, hvilket i øvrigt svarede til kommunens praksis forud for vejloven af
2014. Vejdirektoratets afgørelser af 9. maj 2018 skulle derfor ophæves.

Landsretten var kommet til et andet resultat.